Úradný vestník L 176 , 20/06/1998 S. 0034 - 0035



Rozhodnutie Komisie z 2. júna 1998, ktorým sa v zásade uznáva úplnosť dokumentácie predloženej na podrobné preskúmanie kvôli možnému zaradeniu účinných látok BAS 615H, KBR 2738 (fenhexamid), oxadiargyl a DPX-KN128 (indoxakarb) do prílohy I k smernici Rady 91/414/EHS o uvádzaní prípravkov na ochranu rastlín na trh (oznámené pod číslom dokumentu C(1998) 1447) (Text s významom pre EHP) (98/398/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 97/73/ES [2], najmä na jej článok 6 ods. 3, keďže smernica Rady 91/414/EHS (ďalej len "smernica") ustanovila vypracovanie zoznamu spoločenstva účinných látok povolených na použitie do prípravkov na ochranu rastlín; keďže žiadatelia predložili orgánom členských štátov dokumentáciu pre štyri účinné látky kvôli zaradeniu týchto účinných látok do prílohy I k smernici; keďže dokumentáciu pre účinnú látku BAS 615H predložila spoločnosť BASF plc orgánom Spojeného kráľovstva 28. apríla 1997; keďže dokumentáciu pre účinnú látku KBR 2738 (fenhexamid) predložila spoločnosť Bayer plc orgánom Spojeného kráľovstva 8. mája 1997; keďže dokumentáciu pre účinnú látku oxadiargyl predložila spoločnosť Rhône Poulenc Agro SpA talianskym orgánom 16. júna 1997; keďže dokumentáciu pre účinnú látku DPX-KN128 (indoxakarb) predložila spoločnosť Du Pont de Nemours France SA holandským orgánom 6. októbra 1997; keďže uvedené autority informovali Komisiu o výsledkoch úvodného preskúmania úplnosti dokumentácie z hľadiska požiadaviek na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III k smernici; keďže žiadatelia následne v súlade s ustanoveniami článku 6 ods. 2 predložili dokumentáciu Komisii a ostatným členským štátom; keďže dokumentácie pre BAS 615H, KBR 2738 (fenhexamid), oxadiargyl a DPX-KN128 (indoxakarb) boli predložené Stálemu výboru pre zdravie rastlín 18. februára 1998; keďže článok 6 ods. 3 smernice vyžaduje vydanie potvrdenia na úrovni spoločenstva o tom, že všetku dokumentáciu je možné považovať za v zásade spĺňajúcu požiadavky na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III k smernici; keďže toto potvrdenie je potrebné na to, aby bolo možné vykonať podrobné preskúmanie dokumentácie a takisto na to, aby členské štáty mohli vydať dočasné registrácie pre prípravky na ochranu rastlín, ktoré obsahujú túto účinnú látku, pričom musia byť splnené podmienky stanovené v článku 8 ods. 1 smernice a najmä podmienka o vykonaní podrobného vyhodnotenia účinnej látky a prípravku na ochranu rastlín vzhľadom na požiadavky stanovené v smernici; keďže týmto rozhodnutím sa nevylučuje možnosť žiadať od žiadateľa ďalšie údaje alebo informácie, keby sa počas podrobného preskúmania ukázalo, že takéto údaje alebo informácie sú potrebné pre prijatie rozhodnutia; keďže členské štáty a Komisia súhlasia s tým, že Spojené kráľovstvo vykoná podrobné preskúmanie dokumentácie pre BAS 615H a KBR 2738 (fenhexamid), že Taliansko vykoná podrobné preskúmanie dokumentácie pre oxadiargyl a že Holandsko vykoná podrobné preskúmanie dokumentácie pre DPX-KN128 (indoxakarb); keďže Spojené kráľovstvo, Taliansko a Holandsko podá Komisii čo najskôr, ale najneskôr do jedného roka, správu o záveroch svojho preskúmania, v ktorej budú uvedené všetky odporúčania na zaradenie alebo nezaradenie a všetky s tým súvisiace podmienky; keďže po doručení týchto správ bude pokračovať podrobné preskúmanie s odbornými stanoviskami všetkých členských štátov v rámci Stáleho výboru pre zdravie rastlín; keďže opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Nasledujúca dokumentácia v zásade spĺňa požiadavky na údaje a informácie stanovené v prílohe II a najmenej pre jeden prípravok na ochranu rastlín obsahujúci príslušnú účinnú látku v prílohe III smernice pri zohľadnení navrhovaných spôsobov používania: 1. Dokumentácia, ktorú Komisii a členským štátom predložila spoločnosť BASF plc kvôli zaradeniu účinnej látky BAS 615H do prílohy I k smernici 91/414/EHS a ktorá bola 18. februára 1998 predložená Stálemu výboru pre zdravie rastlín. 2. Dokumentácia, ktorú Komisii a členským štátom predložila spoločnosť Bayer plc kvôli zaradeniu účinnej látky KBR 2738 (fenhexamid) do prílohy I k smernici 91/414/EHS a ktorá bola 18. februára 1998 predložená Stálemu výboru pre zdravie rastlín. 3. Dokumentácia, ktorú Komisii a členským štátom predložila spoločnosť Rhône Poulenc Agro SpA kvôli zaradeniu účinnej látky oxadiargyl do prílohy I k smernici 91/414/EHS a ktorá bola 18. februára 1998 predložená Stálemu výboru pre zdravie rastlín. 4. Dokumentácia, ktorú Komisii a členským štátom predložila spoločnosť Du Pont de Nemours France SA kvôli zaradeniu účinnej látky DPX-KN128 (indoxacarb) do prílohy I k smernici 91/414/EHS a ktorá bola 18. februára 1998 predložená Stálemu výboru pre zdravie rastlín. Článok 2 Toto rozhodnutie je adresované členským štátom. V Bruseli 2. júna 1998 Za Komisiu Franz Fischler člen Komisie [1] Ú. v. ES L 230, 19.8.1991, s. 1. [2] Ú. v. ES L 353, 24.12.1997, s. 26. --------------------------------------------------